Document ID: 32005R0627

KOMISJONI MÄÄRUS (EÜ) nr 627/2005,
22. aprill 2005,
millega tühistatakse määrus (EÜ) nr 206/2005, millega kehtestatakse lõplikud kaitsemeetmed tehistingimustes kasvatatud lõhe impordi suhtes
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. detsembri 1994. aasta määrust (EÜ) nr 3285/94 impordi ühiste eeskirjade kohta ja määruse (EÜ) nr 518/94 (1) kehtetuks tunnistamise kohta, eriti selle artikli 21 lõike 2 punkti b,
võttes arvesse nõukogu 7. märtsi 1994. aasta määrust (EÜ) nr 519/94 teatavatest kolmandatest riikidest pärit impordi ühiste eeskirjade kohta ja määruste (EMÜ) nr 1765/82, (EMÜ) nr 1766/82 ja (EMÜ) nr 3420/83 kehtetuks tunnistamise kohta, (2) eriti selle artikli 18 lõike 2 punkti b,
ning arvestades järgmist:
(1)
6. märtsil 2004 algatas komisjon kaitsemeetmeid käsitleva uurimise tehistingimustes kasvatatud lõhe impordi suhtes ühendusse. 4. veebruaril 2005 kehtestas komisjon määrusega (EÜ) nr 206/2005 (3) lõplikud kaitsemeetmed.
(2)
23. oktoobril 2004 algatas komisjon dumpinguvastaseid meetmeid käsitleva uurimise Norrast pärineva tehistingimustes kasvatatud lõhe impordi suhtes. Komisjon kehtestas oma 22. aprilli 2005 määrusega EÜ nr 628/2005 (4) ajutised dumpinguvastased meetmed.
(3)
Uuringule ajavahemikul 2000-2003 järgnes lõplike kaitsemeetmete kehtestamine kogu tehistingimustes kasvatatud lõhe impordi suhtes. Olles jõudnud esialgse järelduseni, et ajavahemikul 1. oktoobrist 2003 kuni 30. septembrini 2004 on import Norrast kasvanud ja tegemist on kahjustava dumpinguga, kehtestas komisjon ajutised dumpinguvastased meetmed tehistingimustes kasvatatud lõhe impordi suhtes Norrast.
(4)
Tehistingimustes kasvatatud lõhe import Norrast moodustas 30. septembriga 2004 lõppeval aastal 60 % ühenduse turust ja umbes 75 % kogu ühenduse impordist. Määruses (EÜ) 206/2005 leidis komisjon, et impordi märgatav kasv mõjus laastavalt ühenduse tootjate kasumlikkusele, arvestades sellega kaasnevat hinnalangust. Ajutised dumpinguvastased meetmed Norrast pärineva tehistingimustes kasvatatud lõhe suhtes peaksid kõrvaldama ebaõiglase impordihinna teguri. Samuti võib oodata, et nimetatud meetmed aeglustavad ühenduse suurimast impordiallikast Norrast pärineva impordi koguselist kasvu. Selle juhtumi asjaolusid arvestades leitakse, et dumpinguvastased meetmed on piisavad heastamaks ühenduse tootmisharule tekitatud kahju. Kaitsemeetmete säilitamine ei ole vajalik ning seega peaksid need kaotama kehtivuse hetkel, mil jõustuvad dumpinguvastased meetmed,
VASTU VÕTNUD KÄESOLEVA MÄÄRUSE:
Ainus artikkel
Määrus (EÜ) nr 206/2005 tunnistatakse kehtetuks.
Käesolev määrus jõustub 27. aprillil 2005.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. aprill 2005

Labels: 11
5
3
6
18
15